Reagime ndaj vizitës së pres. Obama në Hiroshima
Të mbijetuarit e sulmit berthamor në Hiroshima duan që Presidenti Obama të ndjejë dhimbjen e tyre gjatë vizitës që ai do t’i bëjë qytetit të tyre.
Më 6 gusht 1945, Shtetet e Bashkuara lëshuan bombën e parë atomike në botë në Hiroshima, duke vrarë rreth 140 mijë njerëz, përfshirë ata që vdiqën më vonë nga ekspozimi ndaj rrezatimit. Sot Parku Përkujtimor i Paqes në Hiroshima, që ndodhet në epiqendrën e shpërthimit, është një simbol kujtimi për ata që vuajtën dhe vdiqën nga sulmi bërthamor. Disa nga të mbijetuarit e sulmit bërthamor, si 79-vjeçarja Keiko Ogura, duan që Presidenti Obama të vijë këtu dhe të pranojë pasojat katastrofike të përdorimit të armëve bërthamore: Muzeu brenda parkut ka ruajtur fotografi dhe objekte të shpërthimit dhe shkatërrimit të shkaktuara nga sulmi i parë me bombë atomike në botë. Zonja Ogura, e cila ishte vetëm tetë vjeç në kohën e sulmit, thotë se ajo ishte 2.5 kilometra larg epiqendrës së shpërthimit dhe forca e shpërthimit ende e kishte rrëzuar atë në tokë: Sunao Tsuboi u fotografua nga një gazetë lokale në ditën e sulmit ndërkohë që ai ishte mbledhur me një grup të mbijetuarish. Ai përshkruan vuajtjet nga djegiet dhe kujton momentin e rëndë të ecjes mbi një grumbull kufomash për të mbijetuar: Nga pikëpamja e fituesve, bombat atomike shpëtuan jetën e shumë trupave amerikane dhe i dhanë fund luftës. Por ato gjithashtu vranë mijëra civilë të pafajshëm, dhe shumë të tjerë vdiqën në muajt dhe vitet pasuese nga forma të ndryshme të kancerit të shkaktuara nga ekspozimi ndaj rrezatimit. Këta të mbijetuar shpresojnë se vizita e Presidentit Obama në Hiroshima nuk do të ringjallë debatin mbi vendimin amerikan të kohës së luftës për përdorimin e bombës atomike, por do të forcojë angazhimin ndërkombëtar për eliminimin e të gjitha armëve bërthamore në të ardhmen.